《同吴次尾过东林废址》
明代·顾杲

秋阳暴东林，巍然道南峙。先帝重贤者，拆毁不及此。

讲堂遂荒芜，斯道亦已矣。小人紊忠奸，君子杂怒喜。

朝野学渐绝，吾汝乃奋起。一二同心人，往往隔千里。

春秋偶相过，必求是非理。庶几化党同，他日能不倚。

悲风自南来，衰草满基址。垣墉昔谁勤，何以为后死。

作者简介：（?—1645）明常州府无锡人，字子方。顾宪成从子。为人豪迈，好使酒骂座。吴应箕等为“留都防乱公揭”，讨阮大铖，杲列名于首。大铖得志，将捕之兴大狱。南都失守，事解。杲散家财募士千人，取道江阴，乡人以为盗贼，集众御之，被杀。